НАРОДНО СЪБРАНИЕ
Вх. №: 52-602-01-30
Дата: 28.07.2026 г.   12:43 ч.

МИНИСТЕРСКИ СЪВЕТ

ДО
Г-ЖА МИХАЕЛА ДОЦОВА
ПРЕДСЕДАТЕЛ НА 
52-ОТО НАРОДНО СЪБРАНИЕ

Относно: Решение № 570 на Министерския съвет от 2026 г.

УВАЖАЕМА ГОСПОЖО ДОЦОВА,

На основание чл. 87, ал. 1 от Конституцията на Република България изпращам Ви одобрения с Решение № 570 на Министерския съвет от 2026 г. проект на Закон за изменение и допълнение на Закона за предоставяне на цифрово съдържание и цифрови услуги и за продажба на стоки.
Приложения:
1.	Препис от Решение № 570 на Министерския съвет от 2026 г.
2.	Мотиви към проекта на Закон за изменение и допълнение на Закона за предоставяне на цифрово съдържание и цифрови услуги и за продажба на стоки.
3.	Частична предварителна оценка на въздействието.
4.	Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
5.	Справка за съответствие с правото на Европейския съюз.
6.	Справка за постъпилите бележки и предложения от министерствата и ведомствата от проведеното междуведомствено съгласуване по проекта на акта.
7.	Справка за постъпилите предложения и становища от проведените обществени консултации.

РУМЕН РАДЕВ
МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е   № 570

от   23 юли   2026 година

ЗА одобряване на законопроект

На основание чл. 87, ал. 1 от Конституцията на Република България

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за изменение и допълнение на Закона за предоставяне на цифрово съдържание и цифрови услуги и за продажба на стоки.
2. Предлага на Народното събрание да разгледа и приеме законопроекта по т. 1.
3. Министърът на икономиката, инвестициите и индустрията да представи законопроекта по т. 1 в Народното събрание.

МИНИСТЪР-ПРЕДСЕДАТЕЛ: /п/ РУМЕН РАДЕВ

ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ КАМЕЛИЯ НЕЙКОВА

НАЧАЛНИК НА ОТДЕЛ
“ДЕЛОВОДСТВО И АРХИВ“:
ЖАНА КАДЪНКОВА

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

ЗА изменение и допълнение на Закона за предоставяне на цифрово съдържание и цифрови услуги и за продажба на стоки

(Обн., ДВ, бр. 23 от 2021 г.; изм., бр. 41 от 2024 г., бр.13 от 2026 г. и бр. 55 от 2026 г.)

§ 1. В чл. 28, ал. 1 т. 4 се изменя така:
„4. да са в количество и да притежават качествата и другите характеристики, включително по отношение на трайност, ремонтопригодност, функционалност, съвместимост и безопасност, които са обичайни за стоки от същия вид и които потребителят може разумно да очаква предвид естеството на стоките, и като се вземат предвид всички публични изявления, направени от продавача или от негово име, или от други лица, или от името на тези лица на предходен етап от веригата от сделки, включително от производителя, съдържащи се например, в рекламата или в етикета.“
§ 2. В чл. 31 се създава ал. 5:
„(5) В случаите по чл. 33, ал. 2, когато потребителят избере да се извърши ремонт като средство за правна защита за привеждане на стоката в съответствие, срокът по ал. 1 се удължава еднократно с една година.“
§ 3. В чл. 33 се правят следните изменения и допълнения:
1. Създава се нова ал. 3:
„(3) Преди да предостави средство за правна защита за привеждане на стоката в съответствие, продавачът информира потребителя за правото му да избере между ремонт и замяна на стоката и за възможното удължаване на срока на отговорност на продавача съгласно чл. 31, ал. 5.“
2. Досегашните ал. 3 - 6 стават съответно ал. 4 - 7.
§ 4. В чл. 34 се правят следните изменения и допълнения: 
1. Създава се нова ал. 3:
„(3) По време на ремонта на стоката съгласно ал. 1 и 2 в зависимост от вида на стоката, по-специално от необходимостта потребителят да разполага със стоката постоянно, продавачът може да предостави на потребителя безплатно заместваща стока, включително обновена стока. По изрично искане на потребителя продавачът може да му предостави обновена стока, за да изпълни задължението си да замени стоката.“
2. Досегашните ал. 3 - 5 стават съответно ал. 4 - 6.
§ 5. В глава трета се създава раздел V с чл. 40а – 40ж:
„Раздел V
Насърчаване ремонта на стоки

Чл. 40а. (1) Разпоредбите на този раздел се прилагат за ремонт на стоки, закупени от потребители, когато за повредата на стоката продавачът не носи отговорност по глава трета.
(2) Всеки договор, който във вреда на потребителя изключва прилагане на разпоредбите на този раздел, отклонява се от тях или изменя действието им, не е обвързващ за потребителя.
(3) „Стока“ по смисъла на този раздел е понятие съгласно § 6, 
т. 18 от Допълнителните разпоредби, с изключение на вода, газ и електрическа енергия.
(4) „Производител“ по смисъла на този раздел е понятие съгласно чл. 2, т. 42 от Регламент (ЕС) 2024/1781 на Европейския парламент и на Съвета от 13 юни 2024 г. за създаване на рамка за определяне на изискванията за екопроектиране за устойчиви продукти, за изменение на Директива (EС) 2020/1828 и Регламент (EС) 2023/1542 и за отмяна на Директива 2009/125/ЕО, наричан по-нататък „Регламент (ЕС) 2024/1781“.
(5) Разпоредбите на чл. 40в и 40г се прилагат само за стоки, за които в актовете на Европейския съюз, посочени в приложение II на Директива (ЕС) 2024/1799 на Европейския парламент и на Съвета от 13 юни 2024 година за общите правила за насърчаване на ремонта на стоки и за изменение на Регламент (ЕС) 2017/2394 и директиви (ЕС) 2019/771 и (ЕС) 2020/1828 (OB, L 10.07.2024 г.), наричана по-нататък „Директива (ЕС) 2024/1799“, се съдържат изисквания за ремонтопригодност, съобразно изискванията за отделните стоки.
Чл. 40б. (1) Лицата, предоставящи услуги за ремонт, могат да предоставят на потребителя европейски формуляр за информация за ремонт на стоки съгласно приложение № 1.
(2) Европейският формуляр за информация за ремонт на стоки се предоставя безплатно, на траен носител и в разумен срок след искане от страна на  потребителя, преди да бъде обвързан от договор за предоставяне на услуги за ремонт.
(3) Когато е необходимо извършването на диагностичен преглед на повредената стока, включително физически преглед или преглед от разстояние за установяване естеството на повредата и вида на ремонта и за да се изчисли цената на ремонта, лицето, предоставящо услуги за ремонт може да поиска от потребителя да заплати разходите за извършване на диагностичен преглед. В този случай лицето, предоставящо услуги за ремонт, информира потребителя предварително за разходите за извършване на диагностичен преглед.
(4) В европейския формуляр за информация за ремонт на стоки се посочват ясно и разбираемо следните условия за ремонт:
1. име/наименование на лицето, предоставящо услуги за ремонт;
2. седалище и адрес на управление на лицето, предоставящо услуги за ремонт, телефонният му номер и адресът на електронната му поща, и когато е приложимо, други средства за онлайн комуникация, които позволяват на потребителя да се свърже и да общува бързо, по достъпен начин и ефективно с лицето, предоставящо услуги за ремонт;
3.стоката, която трябва да се ремонтира;
4. естеството на повредата и вида на предложения ремонт;
5. цената, или когато цената не може да бъде изчислена предварително в разумни граници, начинът, по който цената ще бъде изчислена, и максималната цена за ремонта;
6. срок за извършване на ремонта;
7. наличие на временно заместващи стоки по време на ремонта и разходите (ако има такива) за потребителя за временната замяна на стоката;
8. мястото, където потребителят предава стоката за ремонт;
9. когато е приложимо, наличие на допълнителни услуги, предлагани от лицето, предоставящо услуги за ремонт, като демонтиране, инсталиране и транспорт и подробна информация за разходите за тези услуги, ако има такива за потребителя;
10. срокът, за който е валиден европейският формуляр за информация за ремонт на стоките;
11. когато е приложимо, допълнителна информация.
(5) Лицето, предоставящо услуги за ремонт, не може да променя условията за ремонт, посочени в европейския формуляр за информация за ремонт на стоки, за срок 30 календарни дни считано от датата на предоставяне на формуляра на потребителя. Лицето, предоставящо услуги за ремонт, и потребителят могат да уговорят по-дълъг срок на валидност на условията, посочени в европейския формуляр за информация за ремонт на стоките.
(6) Когато в рамките на срока на валидност на европейския формуляр за информация за ремонт на стоки потребителят приеме условията, посочени във формуляра, лицето, предоставящо услуги за ремонт, е длъжно да извърши услугата за ремонт съгласно тези условия. Когато лицето, предоставящо услуги за ремонт, не извърши услугата за ремонт, след като потребителят е приел европейския формуляр за информация за ремонт на стоки, лицето, предоставящо услуги за ремонт, възстановява всички разходи за извършване на диагностичния преглед на стоката.
(7) Когато лицето, предоставящо услуги за ремонт, е предоставило изчерпателно попълнен и точен европейски формуляр за информация за ремонт на стоки, се счита, че то е изпълнило изискванията за предоставяне на информация относно:
1. основните характеристики на услугата за ремонт съгласно 
чл. 4, ал. 1, т. 1 и чл. 47, ал. 1, т. 1 от Закона за защита на потребителите и чл. 24, ал. 1, т. 10 от Закона за дейностите по предоставяне на услуги;
2. името/наименованието и данните за контакт на лицето, предоставящо услуги за ремонт, съгласно чл. 4, ал. 1, т. 2 и чл. 47, ал. 1, 
т. 2 и 3 от Закона за защита на потребителите, чл. 24, ал. 1, т. 1 от Закона за дейностите по предоставяне на услуги и чл. 4, ал. 1, т. 1- 4 от Закона за електронната търговия;
3. крайната цена съгласно чл. 4, ал. 1, т. 3 и чл. 47, ал. 1, т. 5 от Закона за защита на потребителите и по чл. 24, ал. 1, т. 9  и чл. 24, ал. 3, т. 1 от Закона за дейностите по предоставяне на услуги;
4. условията за изпълнение на услугата за ремонт и срока за изпълнение съгласно чл. 4, ал. 1, т. 4 и чл. 47, ал. 1, т. 7 от Закона за защита на потребителите.
Чл. 40в. (1) По искане на потребителя производителят е длъжен да ремонтира стоките, за които в правните актове на Европейския съюз, посочени в приложение II на Директива (ЕС) 2024/1799, са установени изисквания за ремонтопригодност. Производителят не е длъжен да ремонтира стоки, чийто ремонт е невъзможен.
(2) Производителят може да възложи ремонта на стоките на подизпълнител.
(3) Ремонтът на стоките се извършва при следните условия:
1. безплатно или на разумна цена, която включва разходи за труд, материали, резервни части и обичайната търговска надценка за услуги за ремонт на стоки от същия вид в съответния сектор;
2. в разумен срок, но не повече от 30 дни, считано от момента, в който производителят е получил стоката от потребителя или е получил достъп до стоката от потребителя;
3. производителят може да предостави на потребителя заместваща стока безплатно или срещу разумна сума по време на ремонта, и
4. в случаите, когато ремонтът е невъзможен, производителят може да предложи на потребителя обновена стока.
(4) Когато производителят, който е длъжен да ремонтира стоката, е установен в държава, която не е член на Европейския съюз, задължението за ремонт се изпълнява от неговия упълномощен представител в Европейския съюз. Ако производителят няма упълномощен представител, вносителят на стоката изпълнява задължението на производителя. Ако няма вносител, задължението на производителя се изпълнява от дистрибутора.
(5) Упълномощеният представител на производителя, вносителят или дистрибуторът може да възложи ремонта на стоката на подизпълнител.
(6) Производител, който доставя резервни части и инструменти за ремонт на стоки, за които се прилагат изисквания за ремонтопригодност, предлага тези резервни части и инструменти на разумна цена, която не възпрепятства потребителя от извършването на ремонт.
(7) Производителят, съответно упълномощеният представител, вносителят или дистрибуторът трябва да обезпечат, че потребителят има достъп до информация относно ориентировъчните цени, приложими за обичайния ремонт на стоки, за които се прилагат изискванията за ремонтопригодност, на свободно достъпен уебсайт.
(8) Производителят не може да прилага договорни условия, да използва хардуерни или софтуерни техники, които биха попречили на ремонта на стоки, за които има изисквания за ремонтопригодност, освен ако това не е оправдано от законни и обективни фактори, като например защитата на правата на интелектуална собственост в съответствие с правните актове на Европейския съюз и/или националното законодателство. Производителят не може да възпрепятства лицата, предоставящи услуги за ремонт, да използват оригинални резервни части или използвани резервни части, включително съвместими резервни части, и резервни части, произведени чрез триизмерен печат, при условие че тези резервни части отговарят на изискванията на законодателството, като изискванията за безопасност на стоките, или за спазване на правата на интелектуална собственост.
(9) Разпоредбата на ал. 8 не възпрепятства изискванията за стоките, за които в правните актове на Европейския съюз, посочени в приложение II на Директива (ЕС) 2024/1799, са установени изисквания за ремонтопригодност и на европейското и националното законодателството за защита на правата върху интелектуалната собственост.
(10) Производителят не може да откаже  ремонт на стока, за която има изисквания за ремонтопригодност, единствено на основание, че предишен ремонт на тази стока е бил извършен от други лица, предоставящи услуги за ремонт, или от други лица.
(11) Потребителите могат по техен избор да поискат ремонт на стока от всяко лице, предоставящо услуги за ремонт.
Чл. 40г. Производителят, съответно упълномощеният представител на производителя, вносителят или дистрибуторът е длъжен да предоставя безплатно, по леснодостъпен, ясен и разбираем начин информация за услугите за ремонт, които предлага за срока на задължението за извършване на ремонт, съгласно чл. 40в. Тази информация може да бъде предоставяна и след изтичането на този срок.

Чл. 40д. (1) Потребителите могат да използват европейската онлайн платформа за ремонт на стоки на Европейската комисия съгласно Директива (ЕС) 2024/1799, съдържаща национално подразделение за Република България, която дава възможност на потребителите да намират лица, предоставящи услуги за ремонт, продавачи на обновени стоки и купувачи на повредени стоки за обновяване. Използването на националното подразделение на европейската онлайн платформа за ремонт на стоки е безплатно за потребителите.
(2) Лицата, предоставящи услуги за ремонт, продавачите на обновени стоки и купувачите на повредени стоки за обновяване могат да се регистрират в националното подразделение на европейската онлайн платформа за ремонт на стоки.
(3) Националното подразделение на европейската онлайн платформа за ремонт на стоки:
1. включва функции за търсене на стоки, местоположение на услугите за ремонт, включително функция за показване на карта, предоставяне на трансгранични услуги, условия за ремонт, включително срок за извършване на ремонта, наличие на временно заместващи стоки, място, където потребителят предава стоките за ремонт, наличие и условия за допълнителни услуги, включително демонтиране, инсталиране и транспорт, предлагани от лицата, предоставящи услуги за ремонт, както и приложимите европейски или национални стандарти за качество в областта на ремонта;
2. включва функция за търсене с цел намиране на продавачи на стоки, които са били обновени и на купувачи на повредени стоки за обновяване;
3. позволява на потребителите да поискат европейския формуляр за информация за ремонт на стоки от лицата, предоставящи услуги за ремонт;
4. дава възможност за редовно актуализиране на координатите за връзка и на услугите от лицата, предоставящи услуги за ремонт;
5. позволява на лицата, предоставящи услуги за ремонт, да посочат, че спазват приложимите европейски или национални стандарти за качество в областта на ремонта на стоки;
6. осигурява достъпност чрез Портала на електронното управление по чл. 12 от Закона за електронното управление, свързан с Единната цифрова платформа, създадена с Регламент (ЕС) 2018/1724 на Европейския парламент и на Съвета за създаване на единна цифрова платформа за предоставяне на достъп до информация, до процедури и до услуги за оказване на помощ и решаване на проблеми и за изменение на Регламент (ЕС) № 1024/2012;
7. е достъпна за хората с увреждания;
8. осигурява на ползвателите формуляри за контакт с цел съобщаване за технически проблеми, свързани с функционирането на европейската онлайн платформа за ремонт на стоки, както и неточности по отношение на информацията, предоставена от лицата, предоставящи услуги за ремонт, и когато е приложимо,  от продавачите на стоки, които са били обновени, или от купувачите на повредени стоки за обновяване.
(4) Комисията за защита на потребителите информира потребителите, лицата, предоставящи услуги за ремонт на стоки, продавачите на обновени стоки, купувачите на повредени стоки за обновяване и продавачите на стоки за европейската онлайн платформа за ремонт на стоки. Комисията за защита на потребителите публикува на интернет страницата си информация за националното подразделение на европейската онлайн платформа за ремонт на стоки, както и електронна връзка към интернет страницата на националното подразделение на европейската онлайн платформа за ремонт на стоки.
Чл. 40е. (1) Комисията за защита на потребителите е национално звено за контакт за администриране на националното подразделение на европейската онлайн платформа за ремонт на стоки и установява и прилага административните условия за функциониране на националното подразделение на платформата и оказва съдействие на Европейската комисия във връзка с функционирането на националното подразделение.
(2) Комисията за защита на потребителите информира потребителите за техните права относно ремонта на стоки и за средствата за упражняване на тези права, включително чрез  Портала на електронното управление по чл. 12 от Закона за електронното управление, раздел „Вашата Европа“.
Чл. 40ж. (1) Комисията за защита на потребителите, сдруженията на потребителите и  организациите за опазване на околната среда могат да предявят иск за:
1. преустановяване или забрана на действия или търговски практики, които са в нарушение на колективните интереси на потребителите;
2. обезщетение на претърпени от потребителите вреди, които са причинени вследствие на нарушение на колективните интереси на потребителите.
(2) Нарушение на колективните интереси на потребителите е всяко действие, което уврежда колективни интереси на потребителите и противоречи на разпоредбите на този раздел.
(3) Исковете по ал. 1 се разглеждат по реда на глава тридесет и трета от Гражданския процесуален кодекс.“
§ 6. В чл. 63 думите „300 до 1500 лв.” се заменят с „200 до 
1000 евро“, а думите „500 до 3000 лв.“ се заменят с „400 до 2000 евро“.
§ 7. В чл. 64 думите „500 до 2500 лв.” се заменят с „400 до 
1500 евро“, а думите „500 до 3000 лв.“ се заменят с „400 до 2000 евро“.
§ 8. В чл. 65 думите „100 до 1000 лв.” се заменят с „100 до 
600 евро“, а думите „500 до 3000 лв.“ се заменят с „400 до 2000 евро“.
§ 9. В чл. 66 думите „300 до 1500 лв.” се заменят с „200 до 
1000 евро“, а думите „500 до 3000 лв.“ се заменят с „400 до 2000 евро“.
§ 10. В чл. 67 думите „200 до 1000 лв.” се заменят с „200 до 
700 евро“, а думите „500 до 2000 лв.“ се заменят с „400 до 2000 евро“.
§ 11. В чл. 68 думите „100 до 1000 лв.” се заменят с „100 до 
600 евро“, а думите „500 до 3000 лв.“ се заменят с „400 до 2000 евро“.
§ 12. В чл. 69 думите „300 до 1000 лв.” се заменят с „200 до 
600 евро“, а думите „500 до 3000 лв.“ се заменят с „400 до 2000 евро“.
§ 13. Създава се чл. 69а:
„Чл. 69а. За нарушение на разпоредбата на чл. 33, ал. 2а на виновните лица се налага глоба в размер от 200 до 500 евро, а на едноличните търговци и юридическите лица – имуществена санкция в размер от 400 до 2000 евро.“
§ 14. В чл. 70 се правят следните изменения и допълнения:
1. След думите „чл. 34“ се поставя запетая и се добавя „ал. 1, 
ал. 2 и ал. 3 – 5“.
2. Думите „500 до 2500 лв.” се заменят с „300 до 1500 евро“, а думите „500 до 3000 лв.“ се заменят с „400 до 2000 евро“.
§ 15. В чл. 71 думите „500 до 1000 лв.” се заменят с „300 до 
700 евро“, а думите „500 до 1500 лв.“ се заменят с „400 до 1000 евро“.
§ 16. Създават се чл. 71а – 71в:
„Чл. 71а. За нарушение на разпоредбата на чл. 40б, ал. 2 - 6 на виновните лица се налага глоба в размер от 300 до 1500 евро, а на едноличните търговци и юридическите лица – имуществена санкция в размер от 400 до 2000 евро.
Чл. 71б. За нарушение на разпоредбата на чл. 40в, ал. 1, 3, 4, 
ал. 6 - 8 и ал. 10 на виновните лица се налага глоба в размер от 500 до 
3000 евро, а на едноличните търговци и юридическите лица – имуществена санкция в размер от 1000 до 5000 евро.
Чл. 71в. За нарушение на разпоредбата на чл. 40г на виновните лица се налага глоба в размер от 300 до 1500 евро, а на едноличните търговци и юридическите лица – имуществена санкция в размер от 400 до 2000 евро.“
§ 17. В чл. 72 думите „500 до 2000 лв.” се заменят с „300 до 
1500 евро“, а думите „500 до 3000 лв.“ се заменят с „400 до 2000 евро“.
§ 18. В чл. 73 думите „200 до 1000 лв.” се заменят с „200 до 
600 евро“, а думите „300 до 1500 лв.“ се заменят с „400 до 1000 евро“.
§ 19. В чл. 74 думите „100 до 3000 лв.” се заменят със „100 до 
2000 евро“, а думите „1000 до 3000 лв.“ се заменят с „1000 до 2000 евро“.
§ 20. В Допълнителните разпоредби се правят следните изменения и допълнения:
1. В § 6 се създават т. 27 – 33:
„27. „Лице, предоставящо услуги за ремонт“ е всяко физическо или юридическо лице, което в рамките на своята търговска или стопанска дейност, занаят или професия предоставя услуги за ремонт, включително производителите и продавачите, които предоставят услуги за ремонт и доставчиците на услуги за ремонт, независимо от това, дали действат като независими, или са свързани с производителите или продавачите.
28. „Ремонт“ е ремонт съгласно определението в чл. 2, т. 20 от Регламент (ЕС) 2024/1781.
29. „Упълномощен представител“ е упълномощен представител съгласно определението в чл. 2, т. 43 от Регламент (ЕС) 2024/1781.
30. „Вносител“ е вносител съгласно определението в чл. 2, т. 44 от Регламент (ЕС) 2024/1781.
31. „Дистрибутор“ е дистрибутор съгласно определението в чл. 2, т. 45 от Регламент (ЕС) 2024/1781.
32. „Обновяване“ е обновяване съгласно определението в чл. 2, 
т. 18 от Регламент (ЕС) 2024/1781.
33. „Изисквания за ремонтопригодност“ са изискванията, предвидени в актовете на Европейския съюз, посочени в приложение II на Директива (ЕС) 2024/1799, относно ремонта на дадена стока, включително изискванията, имащи за цел по-лесното разглобяване, достъпа до резервни части, приложимата информация и инструменти, свързани с ремонта на стоките или за конкретни компоненти на стоките.“
2. В § 7 се създава т. 3:
„3. Директива (ЕС) 2024/1799 на Европейския парламент и на Съвета от 13 юни 2024 година за общите правила за насърчаване на ремонта на стоки и за изменение на Регламент (ЕС) 2017/2394 и директиви (ЕС) 2019/771 и (ЕС) 2020/1828 (OB, L 10.07.2024 г.).“

Заключителна разпоредба

§ 21. Законът влиза в сила от деня на обнародването му в „Държавен вестник“. Разпоредбите на § 1 – 4 се прилагат за договори за продажба, сключени след 30 юли 2026 г.

Законът е приет от 52-ото Народно събрание на ………..…... 
2026 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

МИХАЕЛА ДОЦОВА

М  О  Т  И  В  И

към проекта на Закон за изменение и допълнение на Закона за предоставяне на цифрово съдържание и цифрови услуги и за продажба на стоки

С предложения проект на Закон за изменение и допълнение на Закона за предоставяне на цифрово съдържание и цифрови услуги и за продажба на стоки (ЗИД на ЗПЦСЦУПС) се въвеждат изискванията на Директива (ЕС) 2024/1799 на Европейския парламент и на Съвета от 13 юни 2024 г. относно общите правила за насърчаване на ремонта на стоки и за изменение на Регламент (ЕС) 2017/2394 и директиви (ЕС) 2019/771 и (ЕС) 2020/1828, наричана по нататък „Директива (ЕС) 2024/1799“. Директива (ЕС) 2024/1799 беше публикувана в „Официален вестник“ на 10 юли 
2024 г. и трябва да бъде транспонирана в националното законодателство до 31 юли 2026 г.
Директива (ЕС) 2024/1799 e част от усилията на ЕС за насърчаване на кръгова и устойчива икономика, като по този начин се насърчават алтернативи на закупуването на нови стоки. Като улеснява предоставянето на услуги за ремонт на стоки, европейският законодател се надява да намали обема на отпадъците от електрическо и електронно оборудване и да удължи жизнения цикъл на стоките, като по този начин ограничи необходимостта от производство на нови.
С директивата се преодоляват пречките, които възпират потребителите да ремонтират стоки поради неудобства, липса на прозрачност или затруднен достъп до подходящи услуги за ремонт. Директива (ЕС) 2024/1799 има за цел да насърчи ремонта на стоки като устойчив избор на потребление, който допринася за постигане на целите в областта на климата и околната среда в рамките на Европейския зелен пакт. Директива (ЕС) 2024/1799 предвижда мерки за насърчаване ремонта на стоки както в рамките на законовата гаранция на стоките, така и след изтичане на законовата гаранция на стоките. Оказва се, че значителен брой потребителски стоки, които могат да бъдат ремонтирани, се изхвърлят преждевременно, включително в случаите, когато ремонтът е възможен в рамките на законовата гаранция на стоките. За преодоляване на този проблем Директива (ЕС) 2024/1799 предвижда следните мерки за насърчаване ремонта на стоки в рамките на законовата гаранция, имащи за цел да стимулират потребителите да изберат ремонт вместо замяна на стока, която не отговаря на обективните и субективни изисквания за съответствие, и да удължат жизнения цикъл на стоките, вместо да ги изхвърлят преждевременно:
- даване на приоритет на ремонта на стоки, които не отговарят на изискванията и повторното използване на годни за употреба стоки в срока на законовата гаранция чрез даване на приоритет на ремонта на стоките пред другите средства за правна защита за привеждане в съответствие, когато ремонтът е по-евтин от замяната на стоките с нови;
- превръщане на ремонта на стоки в основно средство за правна защита за привеждане на стоките в съответствие чрез добавяне към обективните изисквания за съответствие на стоките на изискване за ремонтопригодност, и подобряване информацията за потребителите относно удължаване срока на законовата гаранция на стоките;
- удължаване срока на законовата гаранция на стоките с една година, когато потребителят избере ремонт като средство за правна защита, и насърчаване използването на обновени стоки, в т.ч. като средство за привеждане на стоките в съответствие.
Оказва се също, че след изтичане на срока на законовата гаранция на стоките значителен брой стоки, които технически могат да бъдат ремонтирани, се изхвърлят преждевременно. След изтичане на срока на законовата гаранция всички разходи, рискове и организационни затруднения, свързани с ремонта на повредена стока, се поемат изцяло от потребителите. На практика значителна част от потребителите предпочитат да подменят повредените стоки с нови, въпреки че биха могли да бъдат ремонтирани и използвани още дълго време.
Директива (ЕС) 2024/1799 съдържа следните мерки за насърчаване на ремонта след изтичане на законовата гаранция на стоките:
- предоставяне на информация на потребителите за лицата, предоставящи услуги за ремонт и подобряване на прозрачността за потребителите относно възможностите за ремонт на стоки чрез европейския формуляр за информация за ремонт на стоки;
- създаване на условия за  свързване на потребителите и лицата, предоставящи услуги за ремонт чрез европейската онлайн платформа за ремонт на стоки;
- въвеждане на задължение за производителите за ремонт на стоките, за които законодателството на ЕС съдържа изисквания за ремонтопригодност.
Разпоредбите на директивата имат за цел да гарантират, че производителите предоставят икономически ефективни услуги за ремонт на определени групи стоки и информират потребителите за правото им на ремонт. Разпоредбите на директивата имат за цел също да укрепят пазара на услуги за ремонт на стоки в ЕС и да намалят разходите на потребителите за ремонт на стоки.
Директива (ЕС) 2024/1799 съдържа следните ключови елементи:
- въвежда задължение за производителите за ремонт на стоки, за които в правните актове на Европейския съюз са установени изисквания за ремонтопригодност, да извършат или улеснят ремонта на стоки, включително чрез предоставяне на резервни части и информация за ремонта;
- изменение на съществуващото законодателство за защита на потребителите с цел насърчаване на ремонта на всички потребителски стоки.
Предложеният законопроект въвежда изцяло изискванията на Директива (ЕС) 2024/1799. Предвид това, че Директива (ЕС) 2024/1799 добавя нови разпоредби в Директива (ЕС) 2019/771 на Европейския парламент и на Съвета от 20 май 2019 година за някои аспекти на договорите за продажба на стоки, за изменение на Регламент (ЕС) 2017/2394 и на Директива 2009/22/ЕО и за отмяна на Директива 1999/44/ЕО относно продажбата на стоки, наричана по-нататък „Директива (EС)2019/771“, която е въведена в Закона за предоставяне на цифрово съдържание и цифрови услуги и за продажба на стоки, законопроектът въвежда изискванията на Директива (ЕС) 2024/1799 в Закона за предоставяне на цифрово съдържание и цифрови услуги и за продажба на стоки (ЗПЦСЦУПС). Изискванията на чл. 16 на Директива (ЕС) 2024/1799 са въведени в раздел II и III на глава трета “Продажба на стоки на потребители“ на ЗПЦСЦУПС. Останалите разпоредби на Директива (ЕС) 2024/1799 са въведени в ЗПЦСЦУПС, като в глава трета на закона се създава раздел V „Насърчаване ремонта на стоки“.
В съответствие с Директива (ЕС) 2024/1799 проектът на ЗПЦСЦУПС предвижда мерки за насърчаване правото на ремонт на потребителски стоки в два аспекта: 
1. насърчаване на  ремонта на потребителски стоки в рамките на законовата гаранция на стоките, предвидена в Закона за предоставяне на цифрово съдържание и цифрови услуги и за продажба на стоки;
2. улесняване ремонта на потребителски стоки след изтичането на срока на законовата гаранция на стоките.
С предложените изменения и допълнения в раздел II и III на глава трета на ЗПЦСЦУПС се въвежда задължение на продавачите да насърчават ремонта на стоките, които не отговарят на обективните и субективните изисквания за съответствие. Това задължение ще се прилага за всички стоки, включени в обхвата на Закона за предоставяне на цифрово съдържание и цифрови услуги и за продажба на стоки. При липса на съответствие на стоката потребителите имат право да изберат следните средства за правна защита: ремонт или замяна на стоката. С предложените изменения  и допълнения на ЗПЦСЦУП, когато потребителите изберат ремонт на стока, която не отговаря на изискванията за съответствие, пред замяната й с нова, се удължава срокът на законовата гаранция на стоките с една година. Удължаването на срока на законовата гаранция на стоките с една година ще се прилага само за стоки, закупени след 30 юли 2026 г. Също така, продавачите на стоки ще бъдат длъжни да насърчават потребителите да изберат ремонт на стока, която не отговаря на изискванията за съответствие, пред замяната й с нова. Продавачите ще трябва да информират потребителите за правото им да избират между ремонт и замяна на стоката, която не отговаря на изискванията за съответствие, и да информират потребителите, че ако изберат ремонт като средство за правна защита, законовата гаранция на стоката се удължава с една година. Законопроектът разширява обхвата на обективните изисквания за съответствие, на които трябва да отговарят стоките, като към тях се добавят и изисквания за ремонтопригодност. Законопроектът определя термина „изисквания за ремонтопригодност“ като изисквания, които са предвидени в актовете на Европейския съюз, посочени в приложение II на Директива (ЕС) 2019/771 относно ремонта на стоки, включително и изисквания, имащи за цел по-лесното разглобяване, достъпност до резервни части, приложимата информация и инструменти, свързани с ремонта на стоките или за конкретни компоненти на стоките. В съответствие с изискванията на Директива (ЕС) 2024/1799 законопроектът предвижда, че по време на ремонт на стока, която е в рамките на законовата гаранция, продавачите могат да предоставят безплатно на потребителите заместваща стока, а по изрично искане на потребителите продавачите може да предоставят обновена стока, за да изпълнят задължението за замяна на стоката.
Директива (ЕС) 2024/1799 съдържа задължение за производителите за предоставяне на  информация за услугите за ремонт и за извършване на ремонт, което се отнася за стоки, за които в правните актове на Европейския съюз са установени изисквания за ремонтопригодност. Приложение II на Директива (ЕС) 2024/1799 съдържа списък на правните актове на Европейския съюз, в които се определят изисквания за ремонтопригодност на стоките. Задължението за ремонт на определени стоки включва повреди на стоките, които не се дължат на несъответствие с договора за продажба или с обективните изисквания за съответствие. Съгласно Директива (ЕС) 2024/1799 задължението за ремонт ще се прилага за производителите, отговорни за стоките, продавани в ЕС. Когато производителят не е установен в Европейския съюз (напр. производителите от САЩ, Обединеното кралство и Китай), задължението за ремонт ще се прилага за установения в ЕС упълномощен представител на производителя, а когато няма упълномощен представител - за установените в ЕС вносители и дистрибутори. Задължението за ремонт ще се прилага за следните групи стоки, които съгласно правото на ЕС са предмет на съществуващите изисквания за ремонтопригодност: битови перални машини, битови перални машини със сушилня, домакински съдомиялни машини, хладилни уреди, електронни екрани, оборудване за заваряване, прахосмукачки, сървъри и продукти за съхранение на данни, мобилни телефони, безжични телефони и таблети, битови барабанни сушилни машини и стоки, съдържащи батерии за леки транспортни средства.
В съответствие с изискванията на Директива (ЕС) 2024/1799 законопроектът въвежда задължение за производителите за ремонт на стоки, за които в правните актове на Европейския съюз са установени изисквания за ремонтопригодност. За тези стоки производителите трябва да предлагат услуги за ремонт след изтичане на срока на законовата гаранция пряко или чрез подизпълнител. Продължителността на времето, през което производителите ще бъдат длъжни да предлагат услуги за ремонт, ще зависи от съответните разпоредби на правните актове на Европейския съюз, в които се определят изисквания за ремонтопригодност за съответните стоки.
Съгласно законопроекта и в съответствие с изискванията на Директива (ЕС) 2024/1799 производителите на стоки, за които в правните актове на ЕС са установени изисквания за ремонтопригодност, ще имат следните задължения за ремонт след изтичане на законовата гаранция на стоките:
- да предлагат услуги за ремонт на тези стоки;
- да обезпечат наличие на резервни части за съответните стоки;
- да предоставят информация за резервните части и за услугите за ремонт, които предлагат на своите уебсайтове или в ръководствата с инструкции за употреба;
- да информират потребителите за своето задължение за ремонт и за обичайните цени на ремонта, така че потребителите да имат достъп до информация, която да им помогне да вземат информирано решение относно ремонта.
Също така производителите ще могат да откажат ремонт на стока само когато ремонтът не е възможен. В тези случаи производителят ще може да предложи на потребителя обновена стока. Съгласно законопроекта ремонтът на посочените по-горе групи стоки ще трябва да се извърши в разумен срок считано от момента, в който производителят е получил стоката или е получил достъп до стоката от потребителя.
Съгласно законопроекта производителите няма да могат да използват договорни клаузи, хардуерни или софтуерни техники, които биха възпрепятствали ремонта на стоки, подлежащи на изисквания за ремонтопригодност, освен ако това не е оправдано от законни и обективни причини, в т.ч. и защита на правата върху интелектуалната собственост и безопасността на стоките. Производителите няма да могат да откажат ремонт на стоки, за които има изисквания за ремонтопригодност, единствено на основание, че преди това е извършен ремонт на стоката. Същевременно, задължението на производителя за ремонт на посочените групи стоки не възпрепятства потребителите за изберат друго лице за предоставяне на услуги за ремонт.
Съгласно Директива (ЕС) 2024/1799 Европейската комисия ще създаде европейска онлайн платформа за ремонт на стоки. Платформата ще съдържа информация за лицата, предоставящи услуги за ремонт, за продавачите на обновени стоки и за купувачите на повредени стоки за обновяване, които ще могат да включат своите данни на платформата, за да предоставят възможност на потребителите да намерят подходяща услуга за ремонт.
Европейската комисия ще организира разработването на самата платформа, т.е. ще създаде общ онлайн интерфейс на платформата, който следва да отговаря на изискванията, посочени в чл. 7, параграф 6 на Директива (ЕС) 2024/1799 (ще има функции за търсене по стоки, местоположение на лицата, предоставящи услуги за ремонт, включително функционалност, базирана на карта, трансгранично предоставяне на услуги, условия за предоставяне на услугата за ремонт, включително времето, необходимо за извършване на ремонт, наличието на временно заместващи стоки и др.), и да бъде достъпен на всички официални езици на ЕС. Европейската комисия ще разработи и национални подразделения на платформата за държавите, които не предвиждат създаването на национална онлайн платформа за ремонт на стоки.
Директива (ЕС) 2024/1799 предвижда, че държавите членки могат да използват национални подразделения на европейската онлайн платформа за ремонт на стоки или да изградят собствени национални платформи за ремонт на стоки. За да се избегнат потенциално високи разходи за разработването и администрирането на национална платформа за ремонт на стоки, се предлага създаването на подразделение на европейската онлайн платформа за ремонт на стоки за България. Със законопроекта се предлага България да не създава национална онлайн платформа за ремонт на стоки, а да използва европейската онлайн платформа, която ще съдържа национално подразделение за България на български език. Националният раздел на европейската онлайн платформа за ремонт на стоки ще  включва връзки към национални платформи за ремонт на стоки на други държави членки, ако има такива. Потребителите ще могат да използват европейската онлайн платформа за ремонт на стоки безплатно.
Законопроектът определя Комисията за защита на потребителите за национално звено за контакт за администриране на националното подразделение на европейската онлайн платформа за ремонт на стоки. Комисията за защита на потребителите ще прилага административните условия за функциониране на националното подразделение на платформата. Лицата, предоставящи услуги за ремонт, продавачите на обновени стоки и купувачите на повредени стоки ще имат достъп до европейската онлайн платформа за ремонт на стоки, ще могат да се регистрират в платформата и да се свързват директно с потребителите. Не се предвижда предварително одобряване от Комисията за защита на потребителите за регистрация в националното подразделение на европейската онлайн платформа.
В съответствие с изискванията на Директива (ЕС) 2024/1799 законопроектът посочва, че лицата, предоставящи услуги за ремонт на стоки, ще могат да използват европейския формуляр за информация за ремонт на стоки, предвиден в директивата. Лицата, предоставящи услуги за ремонт, ще трябва да предоставят на потребителите съществена информация за услугите за ремонт, които предлагат. Съгласно проекта на закон лицата, предоставящи услуги за ремонт, могат да изберат да използват европейския формуляр за информация за ремонт и да предоставят или да не предоставят заместваща стока, докато се извършва ремонтът. Формулярът включва ключови параметри, които влияят върху решенията на потребителите за ремонт на стоките, като например естеството на несъответствието или повредата, цената и срока, в който лицето, предоставящо услуги за ремонт, се ангажира да извърши ремонта. Европейският формуляр за информация за ремонт е предназначен да предостави възможност на потребителите да сравняват различните предложения за ремонт на стоки.
Съгласно законопроекта лицата, предоставящи услуги за ремонт, продавачите на обновени стоки и купувачите на повредени стоки ще могат да използват европейската онлайн платформа за ремонт на стоки, която ще съдържа национално подразделение за България.
Когато лицето, предоставящо услуги за ремонт, предлага допълнителни услуги (например преместване или транспорт), то ще трябва да посочи и разходите за тези услуги. Когато лицето, предоставящо услуги за ремонт, използва европейския формуляр за информация за ремонт, той трябва да го предостави на потребителя в разумен срок след искане от потребителя. Лицата, предоставящи услуги за ремонт, няма да могат да променят условията за ремонт, които са посочили в европейския формуляр за информация за ремонт, за срок 30 календарни дни считано от датата, на която европейският формуляр за информация за ремонта е бил предоставен на потребителя.
Изискванията на Директива (ЕС) 2024/1799 трябва да бъдат въведени в българското законодателство в срок до 31 юли 2026 г. и да се прилагат от тази дата, като измененията в раздел II и III на глава трета на ЗПЦСЦУПС ще се прилагат за договори за продажба на стоки, сключени след 30 юли 2026 г.
С оглед на присъединяването на Република България към еврозоната и с цел осигуряване на правна сигурност, предвидимост и прозрачност на процесите, свързани с упражняването на контрол върху търговците, които имат задължения по ЗПЦСЦУПС, се предлага глобите и имуществените санкции да бъдат посочени в евро. Във връзка с това се предлагат технически редакции в глава седма „Административнонаказателни разпоредби“ на ЗПЦСЦУПС, като размерите на имуществените санкции и глоби са променени несъществено в посока повишаване. Предвидените изменения на глобите и имуществените санкции са мотивирани от необходимостта от повишаване ефективността на административнонаказателните разпоредби и отразяват установените в практиката случаи на недостатъчен възпиращ ефект на действащите санкции и продължаващо извършване на нарушения. Предвидените размери на глобите и имуществените санкции имат за цел обезпечаване на ефективното прилагане на закона и от необходимостта да се обезпечи, че те са ефективни, възпиращи и разубеждаващи.
С приемането на проекта на ЗИД на ЗПЦСЦУПС се цели привеждане на действащата нормативна уредба в съответствие с разпоредбите на Директива (ЕС) 2024/1799. Законопроектът си поставя следните основни цели:
- постигане на пълно съответствие на националното законодателство с разпоредбите на Директива (ЕС) 2024/1799;
- подобряване функционирането на пазара в полза на потребителите и търговците, и
- създаване на условия за устойчиво потребление чрез насърчаване на ремонта на потребителски стоки в срока на законовата гаранция и след изтичането на срока на законовата гаранция.
Наред с тези общи цели законопроектът си поставя за цел постигането на следните специфични цели:
- приоритет на ремонта и повторното използване на годни за употреба стоки в рамките на законовата гаранция на стоките чрез даване на приоритет на ремонта на стоките пред другите средства за правна защита за привеждане им в съответствие, когато ремонтът е по-евтин от замяната на стоките с нови;
- превръщане на ремонта в основно средство за правна защита за привеждане на стоките в съответствие чрез разширяване на изискванията за съответствие на стоките относно наличието на възможност за ремонт и подобряване информираността на потребителите относно удължаване срока на законовата гаранция на стоките;
- удължаване срока на законовата гаранция на стоките, когато потребителят избере ремонта като средство за правна защита, и насърчаване използването на обновени стоки, в т.ч. като средство за привеждане на стоките в съответствие;
- насърчаване използването на обновени стоки след изтичането на срока на законовата гаранция чрез предоставяне на информация за лицата, предоставящи услуги за ремонт, и подобряване на прозрачността за потребителите относно възможностите за ремонт на потребителски стоки чрез използване на европейския формуляр за информация за ремонт на стоки;
- създаване на условия за свързване на потребителите и на лицата, предоставящи услуги за ремонт, чрез европейската онлайн платформа за ремонт на стоки;
- разширяване на възможностите за ремонт на стоките чрез въвеждане на задължение за производителите за ремонт на стоките, за които законодателството на ЕС съдържа изисквания, относно предоставянето на възможност за извършване на ремонт.
Проектът е пряко свързан с въвеждане на изисквания на Директива (ЕС) 2024/1799, поради което е изготвен анализ за съответствие с правото на Европейския съюз. Проектът на Закон за изменение и допълнение на Закона за предоставяне на цифрово съдържание и цифрови услуги и за продажба на стоки е включен в Плана за действие за 2026 г. с мерките, произтичащи от членството на Република България в ЕС, на Работна група 21 „Защита на потребителите“ към Съвета по европейски въпроси като мярка № 175.

РУМЕН РАДЕВ
МИНИСТЪР-ПРЕДСЕДАТЕЛ: